Cap. 4 Proiectarea interfeţelor utilizator 


Proiectarea interfeţelor reprezintă o activitate foarte importantă în 
dezvoltarea sistemelor informatice, chiar critică din perspectiva 
acceptării sistemului de către utilizatori. Acest lucru este explicabil, dacă 
ţinem cont de faptul că interfaţa utilizator reprezintă partea din sistem pe 
care utilizatorul o vede, respectiv partea cu care el interacționează 
pentru a-şi realiza sarcinile de lucru cu ajutorul calculatorului. 

Proiectarea necorespunzătoare a bazei de date va afecta în primul 
rând proiectanţii de programe şi programatorii, iar slaba proiectare a 
arhitecturii programelor şi a modulelor de programe va face mai dificilă 
munca celor însărcinaţi cu testarea şi întreţinerea programelor. 
Utilizatorii sistemului vor percepe mai puţin aceste carenţe în proiectarea 
sistemului, eventual ei putând fi nemulţumiţi de timpul de răspuns al 
calculatorului la unele operaţii iniţiate de ei. Însă, proiectarea 
defectuoasă a interfeţelor utilizator va determina de cele mai multe ori 
respingerea sistemului, chiar dacă acesta oferă mai multe funcţionalităţi 
decât cele solicitate de utilizatori. Dimpotrivă, un sistem care nu oferă 
toate facilităţile cerute de utilizator ar putea fi acceptat dacă el dispune 
de interfeţe utilizator simple şi prietenoase care să ofere satisfacţii 
utilizatorilor. 

În acest capitol ne vom ocupa de principalele aspecte care privesc 
proiectarea interfeţelor utilizator, nu înainte de lămuri unele aspecte 
definitorii ale noţiunii de interfaţă, dat fiind complexitatea acesteia. 


4.1 Definirea conceptului de interfaţă 


Conceptul de interfaţă are o accepţiune generală în limbajul curent, 
sensurile atribuite lui fiind diferite de la un domeniu de cunoaştere la 
altul. O definiţie generală mai apropiată de domeniul sistemelor 
informatice consideră interfaţa ca ”o frontieră sau o interconexiune între 
sisteme, echipamente, concepte sau fiinţe umane”!. 

În domeniul informaticii, noţiunea de interfaţă este foarte des 
întâlnită, căpătând mai multe conotaţii. Dintre acestea, pentru domeniul 
dezvoltării sistemelor informatice economice prezintă importanţă 
următoarele: 

> Interfața dintre un sistem informatic şi mediul său 
înconjurător, sens în care se face referire la intrările/ieşirile 
în/din sistem şi care pot apare sub forma documentelor, 
rapoartelor sau a simplelor structuri de date schimbate cu 
alte sisteme informatice. 

> Interfața dintre diferitele componente software ale sistemului 
informatic. În această accepţiune, noţiunea de interfaţă face 
referire la legăturile interne existente între modulele ce 
formează arhitectura unui program şi între care pot fi 
transmise date elementare, structuri de date elementare sau 
informaţii de control. 


1 Webster's Encyclopedia Unbriged Dictionary of the English Language, Grammary 
Books, New York/Avenal, New Jersey, 1994, citat în Oprea, D., Analiza şi proiectarea 
sistemelor informaţionale economice, Ed. Polirom, laşi, 1999 

> Interfața dintre om şi calculator în sensul unui mediu efectiv 
de comunicare dintre om şi calculator pe baza căruia 
utilizatorii pot interacţiona cu calculatorul pentru a transmite 
comenzile şi datele, precim şi pentru a obţine informaţiile 
necesare realizării sarcinilor lor de lucru. Altfel spus, în 
această accepţiune interfaţa face referire la partea vizibilă a 
sistemului din punctul de vedere al utilizatorilor. 

Nu toate accepţiunile prezentate anterior vor fi tratate în acest 
capitol. Prima accepţiune este utilizată în faza de analiză atunci când se 
defineşte aria de întindere a sistemului prin specificarea funcţiilor 
sistemului, a intrărilor şi ieşirilor şi a entităţilor externe cu care 
interacționează sistemul informatic, pe baza lor fiind întocmită diagrama 
de context. Cel de-al doilea sens este utilizat la proiectarea arhitecturală 
a programelor şi a fost detaliat în capitolul anterior. 

Ultima accepţiune mai este referită şi sub denumirea de interfaţă 
utilizator şi constituie subiectul de dezbatere al acestui capitol, însă nu 
în întregime. Noţiunea de interfaţă în ultima accepţiune poate fi definită 
într-un sens restrâns şi unul larg. În sens restrâns, prin interfaţă 
utilizator se face referire la echipamentele de intrare/ieşire şi programele 
care le deservesc, iar în sens larg interfaţa include şi alte componente 
care permit utilizatorilor să interacţioneze cu calculatorul, precum 
documentaţia utilizatorului, manualul de instruire, facilităţile de ajutor şi 
alte documentaţii care sunt livrate împreună cu echipamentele şi 
programele. 

În acest capitol ne vom limita la sensul restrâns dat pentru interfaţa 
utilizator. În sens restrâns, interfaţa utilizator include atât componentele 
hardware ale sistemului cât şi cele software care permit utilizatorilor să 
interacţioneze cu componentele hardware în vederea introducerii datelor, 
lansării comenzilor de realizare a diferitelor funcţii de prelucrare a 
datelor şi obţinerea informaţiilor necesare. Componentele hardware se 
referă la echipamentele cu care interacționează utilizatorii precum 
tastatura, mouse, trackball, ecran, imprimantă etc. 

Componentele software ale interfeţei utilizator cuprind toate 
elementele pe care utilizatorii le percep dintr-o aplicaţie, deci care nu 
sunt transparente (de exemplu, baza de date sau programele sunt 
transparente utilizatorilor). Astfel, atunci când se pune problema 
proiectării interfeţelor utilizator se face referire la proiectarea 
formularelor pentru culegerea datelor, a meniurilor şi dialogurilor 
prin intermediul cărora utilizatorii vor putea efectua diferite operaţiuni, a 
documentelor şi rapoartelor care vor conţine informaţiile obţinute în 
urma prelucrărilor. 

Dintre toate elementele definitorii ale interfeţei utilizator, doar 
componentele software vor constitui subiectul acestui capitol. 
Documentaţia utilizatorului, manualul de instruire şi alte documentaţii 
vor fi discutate spre finalul cursului, în cadrul fazei de implementare. 


4.2 Principii de lucru în proiectarea interfeţelor utilizator 


După cum menţionam anterior, calitatea interfeţelor utilizator are 
un rol hotărâtor în succesul unui sistem informatic nou. O bună 

proiectare a interfeţelor impune punerea în practică a unor reguli care să 
ghideze proiectanţii în activitatea lor şi care să garanteze obţinerea unor 
interfeţe de calitate. Importanţa acordată acestei probleme este 
demonstrată nu doar de literatura bogată care tratează acest subiect, ci 
şi de preocupările producătorilor de software de a defini un set de 
principii şi reguli pe care să le aplice în dezvoltarea produselor lor. Astfel, 
majoritatea producătorilor importanţi de software (mai ales furnizorii de 
sisteme de operare) au publicat propriile reguli încorporate în produsele 
lor. Dintre acestea amintim pe cele ale firmelor Apple Computer Inc 
(1992), IBM Corporation (1992), UNIX OSEF/Motif (Open Software 
Foundation, 1993), Microsoft Corporation (1995). Mulţi specialişti îşi 
însuşesc principiile de lucru ale unei firme, în funcţie de sistemul de 
operare sau mediul de implementare sub care dezvoltă programele. 

Principiile care ghidează acivitatea de proiectare a interfeţelor 
utilizator sunt numeroase, unele având caracter general iar altele fiind 
aplicabile diferențiat, în funcţie de platformele hardware şi sistemele de 
operare utilizate, cerinţele sistemului sau obiectivele definite pentru 
proiectarea interfeţelor. De exemplu, Rubenstein şi Hersch au identificat 
şi prezentat în cartea lor, „The Human Factor” (1984) nu mai puţin de 93 
de principii de lucru?. 

Pentru o mai bună înţelegere a numeroaselor principii de lucru, unii 
autori încearcă să le grupeze. Astfel, Mandel le grupează în trei categorii 
numindu-le reguli de bază (golden rules): 

1. Controlul aplicaţiei de către utilizator, 

2. Limitarea cantităţii de informaţii pe care utilizatorul 

trebuie să o memoreze şi 

3. Uniformitatea interfeţelor utilizator. 

Ne vom folosi de această clasificare pentru a pune în evidenţă 
principiile de proiectare a interfeţelor utilizator cele mai importante şi 
mai utilizate în practică. 


4.2.1 Controlul aplicaţiei de către utilizator 


Conform acestei reguli, o interfaţă trebuie concepută astfel încât 
utilizatorul să simtă că el este cel care controlează aplicaţia şi nu invers. 
Altfel spus, derularea proceselor realizate cu ajutorul calculatorului 
trebuie să fie sub controlul utilizatorului prin operaţiunile pe care acesta 
le iniţiază, utilizatorul jucând un rol activ şi nu unul reactiv. Prezentarea 
aceastei reguli generale ar putea fi apreciată de unii ca superfluă, ei 
considerând că orice aplicaţie este controlată de utilizatori. 

Pentru a înţelege mai bine esenţa acestei reguli vom apela la o 
analogie. Să considerăm că cineva doreşte să asculte un album al 
formaţiei Queen (să zicem “Innuendo”) şi are la dispoziţie două variante: 
să utilizeze un magnetofon sau o combină audio cu unitate CD. In cazul 
utilizării magnetofonului, melomanul nostru va trebui să pună banda 
respectivă în magnetofon, să dea drumul acestuia după care să se aşeze 
confortabil într-un fotoliu şi să asculte. Numai că el va fi obligat să 


? autorii sunt referiţi în Mandel, T., The Elements of User Interface Design, John Wiley & 
Sons, 1997, p.49 
3 Mandel, T., The Elements of User Interface Design, John Wiley & Sons, 1997, p.48 


asculte piesele de pe album în ordinea în care ele sunt înregistrate pe 
bandă fără a-şi putea alege ordinea preferată. Prin urmare, melomanul 
este sub controlul magnetofonului. 

În schimb, în cazul utilizării combinei audio, ascultătorul va putea 
să personalizeze audiţia albumului în sensul modificării ordinii pieselor 
sau chiar a reluării unei piese sau a mai multora la momentul dorit de ei. 
În acest mod, audiţia albumului este sub controlul ascultătorului. Singura 
problemă constă în faptul că persoana din exemplul nostru trebuie să ştie 
să manevreze comenzile combinei audio (care sunt mult mai complexe ca 
la magnetofon) şi, eventual, să cunoască albumul „Innuendo” pentru a 
defini ordinea de ascultare a pieselor. 

Cam în aceeaşi termeni se pune problema şi în cazul aplicaţiilor 
informatice. Ordinea de execuţie a anumitor operaţii poate să fie sub 
controlul utilizatorului sau al aplicaţiei (ne referim desigur la operaţiile 
interactive care necesită intervenţia utilizatorului şi nu la cele complet 
automatizate). 

De exemplu, în primele aplicaţii interactive dezvoltate pînă în anii 
‘80, care dispuneau de interfeţe la modul caracter, utilizatorul era 
complet sub controlul aplicaţiei, el având un rol reactiv. Un model de 
interfaţă la modul caracter pentru culegerea datelor este prezentat în 
figura 4.1. 


Doriţi să adăugaţi un nou 


material (d/n)? 108250 


Introduceţi codul materialului: Cherestea fag 


Introduceti denumirea 
materialului: 


Introduceti unitatea de măsură: 


Figura 4.1 Eyeozuprhindeiunterfaţă în care utilizatorul este sub controlul 
Doriţi sa salvaţi (d/n)? aplicaţiei 

Oricum, în aplicarea acestei reguli trebuie ţinut cont şi de categoria 
de utilizatori pentru care este proiectată interfaţa, respectiv de 
experienţa lor în lucrul cu calculatorul şi în domeniul problemei pentru 
care a fost dezvoltată aplicaţia. Revenind la analogia cu audiţia albumului 
“Innuendo”, pentru ca melomanul să poată beneficia de avantajele oferite 
de combina audio el trebuie să cunoască comenzile acesteia şi să 
cunoască foarte bine albumul. Transpunând aceste cerinţe în sfera 
proiectării interfeţelor utilizator, un utilizator va putea aprecia facilităţile 
unei interfeţe grafice proiectate conform acestei reguli numai dacă el 
este familiarizat cu interfețele grafice şi dacă el cunoaşte foarte bine 
domeniul problemei. 

În continuare vor fi descrise câteva din principiile de proiectare a 
interfeţei utilizator, a căror aplicare va permite utilizatorului să deţină 
controlul aplicaţiei. 


4.2.1.1 Principiul utilizării judicioase a modurilor de lucru 


Printr-un mod de lucru se înţelege un context în care se află o 
aplicaţie la un moment dat şi în care utilizatorul poate efectua doar 
anumite operaţiuni sau de care depinde funcţia pe care o realizează un 
obiect al interfeţei în acel moment. De regulă, atunci când utilizatorul se 
află într-un mod de lucru nu i se permite să lucreze în altă parte în 
program. 

Utilizatorii calculatoarelor sunt obişnuiţi cu modurile de lucru 
deoarece ele pot fi observate uşor în orice program. De exemplu, unele 
opţiuni din sistemul de meniuri sunt active la realizarea unei operaţiuni 
anume iar aletele sunt inactive (adică nu pot fi selectate). Un alt exemplu 
comun este dat de modurile de lucru insert/overwrite dintr-un procesor 
de texte, putându-se trece dintr-un mod în celălalt prin apelarea tastei 
“Insert”. 

În cele mai multe aplicaţii, formularele concepute pentru 
actualizarea bazei de date conţin modul de lucru “vizualizare”, în care 
utilizatorii pot vizualiza informaţiile dar nu le pot modifica. De exemplu, 
un formular pentru actualizarea facurilor primite de la furnizori va 
permite în acest mod afişarea primei/ultimei/precedentei/următoarei 
facturi, dar nu şi completarea, modificarea sau ştergerea datelor dintr-o 
factură. Pentru ca acest lucru să fie posibil, utilizatorul trebuie să intre în 
modul de lucru “modificare”, eventual prin apăsarea butonului 
“Modificare”, special prevăzut în acest sens. De regulă, după realizarea 
operaţiunii de modificare şi salvare se revine în modul de lucru 
“vizualizare”. 

Conceperea în această manieră a formularului ar putea fi justificată 
în cazul în care există o categorie de utilizatori care au dreptul doar de a 
afişa facturile nu şi de a modifica conţinutul lor. Dacă toţi utilizatorii au 
dreptul să modifice datele din facturi şi realizează această operaţiune 
destul de frecvent, atunci de ce ei trebuie forţaţi să efectueze o 
operaţiune suplimentară pentru a schimba modul de lucru de fiecare dată 
când doresc să modifice o factură? Ar fi mai simplu ca ei să poată efectua 
această operaţiune fără a mai fi necesară alegerea modului de lucru 
“modificare”. Probabil că cea mai bună soluţie depinde de mai mulţi 
factori precum experienţa utilizatorilor, caracteristicile fiecărei categorii 
de utilizatori identificată, frecvenţa operaţiunilor de modificare etc. 

Apelarea la modurile de lucru nu poate fi evitat întru totul, ele 
putând fi regăsite în multe interfeţe ale tuturor programelor. Însă, ele 
trebuie utilizate numai atunci când sunt necesare, evitându-se plasarea 
utilizatorului în moduri de lucru inutile. Atunci când sunt utilizate, este 
obligatorie aplicarea principiului retroacţiunii imediate, în sensul că 
atunci când utilizatorul alege un mod de lucru, trebuie semnalat cumva în 
interfaţă astfel încât să reamintească oricând utilizatorului că este în 
modul de lucru respectiv. De exemplu, în procesorul de texte Word, 
intrarea în modul de lucru “Draw” este semnalat prin schimbarea 
pointerului de mouse în semnul “+”. Un alt exemplu, presupune 
schimbarea culorilor (o căsuţă de tip text care este în modul “view” va 
avea culoarea de fundal gri, iar la alegerea modului “edit” se va schimba 
culoarea în alb). În ultimă instanţă se poate introduce un mesaj în linia de 
stare care să spună utilizatorului modul de lucru în care se află la un 
moment dat. 


Întrebarea “când este justificată şi când nu utilizarea modurilor de 
lucru” nu are un răspuns general valabil. După cum s-a putut vedea şi în 
exemplul anterior, apelarea la modurile de lucru depinde de problema 
care trebuie rezolvată, de experienţa şi aptitudinile utilizatorilor de a 
lucra cu sisteme informatice, de facilităţile de lucru disponibile în mediul 
de dezvoltare ales pentru implementarea interfeţelor etc. De exemplu, se 
pot utiliza modurile de lucru şi schimba funcţiile unor butoane dintr-un 
formular pentru a se evita includerea unui număr prea mare de butoane 
şi a încărca astfel interfaţa. De asemenea, proiectanţii pot apela la 
introducerea modurilor de lucru în cazul în care utilizatorii sunt 
neexperimentați în lucrul cu calculatorul în vederea unui mai bun control 
al operaţiunilor pe care aceştia pot să le realizeze prin intermediul 
aplicaţiei. In acest fel se evită apariţia unor erori datorate unei operaţiuni 
iniţiate de utilizator din neatentie. 


4.2.1.2 Principiul păstrării stilului de lucru al utilizatorilor. 


În general, la proiectarea unui nou sistem informatic trebuie 
menţinut stilul de lucru al utilizatorilor, iar eventualele modificări să fie 
justificate şi explicate acestora. Aplicarea acestui principiu trebuie avut 
în vedere mai ales la proiectarea interfeţelor, deoarece ele formează 
componenta pe care o percep utilizatorii cel mai bine din întregul sistem. 
Eventualele modificări în organizarea datelor, în realizarea unor funcţii 
sau efectuarea unor prelucrări sunt percepute în mică măsură de către 
utilizatori, ele fiind încorporate în baza de date şi programele aplicaţiei ce 
sunt transparente utilizatorilor. De aceea, la proiectarea interfeţelor 
trebuie avute în vedere experienţa trecută, aşteptările, părerile, 
convingerile şi dorinţele utilizatorilor, ei regăsind toate acestea mai ales 
la nivelul interfeţei. 

Experienţa trecută şi aşteptările utilizatorilor privind modul în care 
ar trebui să funcţioneze sistemul prezintă o importanţă deosebită, ele 
aflându-se în strânsă legătură. Experienţa trecută a utilizatorilor cu 
sistemele informatice determină în bună măsură aşteptările lor privind 
modul de funcţionare a noului sistem. De cele mai multe ori, puşi în 
situaţii noi sau complexe, oamenii încearcă să simplifice lumea din jurul 
lor prin realizarea de analogii cu obiecte şi experienţe pe care ei le 
cunosc din activitatea lor anterioară. Atunci când trebuie să facă un lucru 
nou pe care nu-l înţeleg, ei vor încerca să facă legătura şi să găsească 
similitudinile cu alte lucruri pe care ei le înţeleg şi vor acţiona în maniera 
în care ei cred că ar trebui să se desfăşoare acel lucru. Prin urmare vor 
reacţiona în funcţie de aşteptările lor. 

Ex cu suportul de cafea şi unitatea CD-ROM!!! 

Toate aceste aspecte demonstrează importanţa care trebuie 
acordată utilizatorilor în proiectarea interfeţelor sistemului, respectiv a 
componentelor prin care aceştia vor interacţiona cu sistemul pentru a-şi 
realiza sarcinile lor de lucru. Membrii echipei de proiectare vor trebui să 
ştie cât mai multe despre utilizatorii sistemului, despre sarcinile de lucru 
pe care ei trebuie să le realizeze, despre cunoştinţele lor în domeniul 
informaticii, despre experienţa pe care o au în lucrul cu sistemele 
informatice etc. Tocmai de aceea, după cum vom vedea ulterior, una din 

primele etape ale procesului de proiectare a interfeţelor vizează 
identificarea şi descrierea categoriilor de utilizatori ai noului sistem. 


4.2.1.3 Principiul alegerii între utilizarea tastaturii şi/sau a 
mouse-ului 


Nu toţi utilizatorii sunt bucuroşi să utilizeze mouse-ul pentru 
realizarea operaţiunilor care le au de efectuat din motive subiective sau 
obiective. Pe de o parte, unii utilizatori nu sunt familiarizați cu interfețele 
grafice, ei formându-şi unele deprinderi de lucru în utilizarea tastaturii, 
iar a-i forţă să utilizeze mouse-ul le-ar putea provoca disconfort şi, în 
final, insatisfacţii. Pe de altă parte, utilizarea tastaturii este în unele 
situaţii justificată de o mai bună productivitate a muncii pe care o are de 
efectuat utilizatorul. Este cazul operaţiunilor de rutină cu un grad mare 
de repetabilitate. 

Spre exemplu, să ne imaginăm un formular pentru culegerea 
datelor din facturile primite de la furnizori, pe care utilizatorul îl va folosi 
pentru introducerea câtorva sute de documente/zi. El va relua un număr 
de operaţiuni specifice introducerii datelor pentru o factură de câteva 
sute de ori, situaţie în care prin utilizarea tastaturii îşi va forma 
deprinderile necesare astfel încât să piardă cât mai puţin timp cu privitul 
pe ecran şi să se poată concentra asupra citirii datelor de pe document şi 
tastării. Altfel, dacă după fiecare factură introdusă va trebui să privească 
ecranul şi să utilizeze mouse-ul pentru a efectua operaţiunea de salvare 
(selectarea butonului “Salvare”) randamentul său se va diminua şi va 
creşte oboseala acumulată. El va fi nevoit să schimbe mereu tastatura cu 
mouse-ul şi invers. 

În concluzie, proiectanţii trebuie să conceapă interfețele astfel încât 
utilizatorii să poată lucra cu ambele echipamente. Chiar dacă interfaţa 
este optimizată pentru utilizarea mouse-ului, vor trebui create şi facilităţi 
de lucru cu tastatura, fie şi numai de dragul utilizatorilor. Dacă anumite 
funcţii ale aplicaţiei sunt disponibile în bara de instrumente, unde accesul 
se face exclusiv cu mouse-ul, atunci este necesară prevederea unor 
opţiuni într-un meniu “drop-down”, astfel încât să poată fi accesate de 
utilizator prin intermediul tastaturii. 


4.2.1.4 Principiul retroacţiunii imediate 


Acest principiu ar putea fi reformulat prin imperativul “Nu lăsaţi 
utilizatorul în ceaţă”. Imaginaţi-vă că aşteptaţi pe cineva la aeroport, 
avionul cu care trebuie să sosească persoana aşteptată întârzie şi nimeni 
din personalul aeroportului nu anunţă motivul întârzierii. Fără îndoială că 
incertitudinile privind soarta avionului şi a persoanei aşteptate vă 
provoacă o stare de îngrijorare şi nelinişte. Aţi prefera să fiţi anunţaţi de 
eventualele probleme care s-au ivit (numai că s-a prăbuşit avionul nu), 
aşa cum se întâmplă în realitate. 

Cam în acelaşi mod stau lucrurile şi în cazul interfeţelor utilizator. 
O interfaţă trebuie să indice utilizatorului, după caz, dacă acţiunea 
iniţiată de el a fost realizată, fie să afişeze reultatul acţiunii sale. În cazul 
în care execuţia operaţiunii lansate de utilizator durează mai mult timp, 

atunci el trebuie să aibă confirmarea că operaţiunea este în curs de 
execuţie şi să fie informat despre starea operaţiunii în curs. Acest lucru 
poate fi realizat prin afişarea timpului rămas până la finalizarea 
operaţiunii sau a procentelor din operaţiune care au fost executate. De 
asemenea, este necesară precizarea modului în care operaţiunea poate fi 
suspendată sau anulată. De exemplu, la descărcarea unui fişier de pe un 
site web, pe ecran va fi afişat în permanenţă, în procente, partea din fişier 
care a fost transferată. Furnizarea retroacţiunii trebuie să fie imediată 
lansării operaţiunii sau concomitentă cu desfăşurarea ei. 

Lipsa retroacţiunii într-o interfaţă crează utilizatorului o stare de 
nesiguranţă şi discomfort, pe de o parte, şi-l obligă pe acesta la eforturi 
suplimentare pentru a verifica dacă operaţiunea lansată de el a fost 
realizată. Spre exemplu, revenind la aplicaţia privind evidenţa facturilor 
primite de la furnizori, dacă utilizatorul nu primeşte confirmarea stornării 
unei facturi din baza de date, el va efectua un număr de operaţiuni de 
căutare suplimentare pentru a verifica dacă factura respectivă a fost 
anulată, afectând astfel productivitatea muncii sale. 

Informarea utilizatorului despre acţiunea iniţiată de el poate fi 
făcută în mai multe moduri: fie prin actualizarea liniei de stare a ferestrei 
principale, fie prin afişarea unui mesaj, fie prin iniţierea unei casete de 
dialog. 


4.2.1.5 Principiul transparenţei interfeţei utilizator 


Conform acestui principiu, interfaţa trebuie să ascundă detaliile 
privind modul de organizare a datelor în baza de date şi logica prelucrării 
datelor în modulele de program. De exemplu, nu trebuie afişat în 
formulare anumite coduri interne (cum ar fi codul fiecărei tranzacţii), pe 
care proiectantul bazei de date le-a inclus din anumite considerente de 
proiectare a bazei de date, al căror sens nu este cunoscut şi nu 
interesează utilizatorii. De asemenea, aplicaţia trebuie să controleze 
riguros toate erorile care pot apare în execuţia programelor, fie ele erori 
ale sitemului de operare, să furnizeze utilizatorului mesaje de eroare pe 
care acesta le înţelege sau, oricum, să nu-l sperie. De asemenea, trebuie 
specificate clar opţiunile pe care le are în fiecare situaţie. 

Un exemplu comun de încălcare a acestui principiu îl reprezintă 
utilitarul “Task manager” din sistemul de operare Windows 2000. Atunci 
când un program s-a blocat în memorie, utilizatorul are posibilitatea 
închiderii acestuia prin intermediul utilitarului menţionat (apăsând 
tastele CTRL-ALT-DEL). Numai că, acest utilitar afişează pe lângă 
programele lansate de utilizator şi alte programe ale sitemului de operare 
cu nume ciudate, despre care utilizatorul nu ştie nimic. In plus, 
utilizatorul poate selecta şi închide oricare din programe, ulterior el 
constatând funcţionarea necorespunzătoare a calculatorului. 


4.2.1.6 Principiul manipulării directe a obiectelor interfeţei 
Ori de câte ori este posibil, utilizatorul trebuie să aibă posibilitatea 


şi chiar trebuie încurajat să interacţioneze în mod direct cu obiectele de 
pe ecran, decât să introducă o comandă sau să aleagă o opţiune din 

meniu. Oferind utilizatorului o manieră directă şi intuitivă de operare se 
reduce supraicărcarea mentală a acestuia, ceea ce reprezintă cea de-a 
doua regulă generală a proiectării interfeţelor, după cum vom vedea. 

Satisfacerea acestei cerinţe se poate realiza prin apelarea la 
metafore. Ele facilitează învăţarea şi exploatarea aplicaţiei deoarece 
utilizatorii pot lucra mai uşor cu un obiect nou dacă îl asociază cu un alt 
obiect din lumea reală care îi este familiar, permițându-i astfel 
transferarea cunoştinţelor şi experienţei trecute. Apelarea la metafore dă 
încredere utilizatorilor, iar ei pot învăţa să lucreze prin explorarea 
interfeţei. 

De exemplu, în sistemul de operare Windows transferarea unor 
fişiere în “Recycled” îl va determina pe utilizator să înţeleagă această 
operaţiune exact ca aruncarea unei dosar la coş, de unde pentru o 
perioadă de timp îl mai poate recupera la nevoie. Un alt exemplu elocvent 
îl reprezintă utilizarea unei chei pentru a sugera modul în care poate fi 
definită cheia principală a unei tabele (Visible Analyst) sau pentru a 
evidenția cheia principală (Visual FoxPro). Semnificaţia unei metafore 
poate fi extinsă, însă nu dincolo de limita acceptabilă care ar putea 
bulversa utilizatorul care se aşteaptă la ceva şi obţine cu totul altceva. 


4.2.2 Reducerea volumului de informaţii şi cunoştinţe pe care 
trebuie să le memoreze utilizatorul 


Cercetările psihologice demonstrează că cele două componente ale 
sistemului de memorare uman sunt limitate: prima componentă, memoria 
pe termen scurt, asigură regăsirea uşoară a informaţiilor reţinute aici 
însă este limitată în ce priveşte perioada de memorare şi capacitatea de 
memorare; cea de-a doua componentă, memoria pe termen lung, este 
nelimitată în ce priveşte capacitatea de memorare şi perioada de timp de 
memorare, însă este limitată în ceea ce priveşte regăsirea informaţiei 

Pornind de la punctele tari şi limitele umane, această regulă 
generală de proiectare a interfeţelor utilizator presupune evitarea 
situaţiilor de lucru în care utilizatorii trebuie să se bazeze pe propria 
memorie şi utilizarea avantajelor oferite de calculatoare în acoperirea 
limitelor memoriei utilizatorilor. Acest lucru poate fi realizat prin punerea 
în aplicare a mai multor principii, ce vor fi prezentate în continuare. 


4.2.2.1 Principiul degrevării memoriei pe termen scurt a 
utilizatorului 


După cum menţionam anterior, memoria-pe-termen-scurt este utilă 
în reținerea informaţiilor care pot fi regăsite într-o perioadă de timp 
foarte scurtă dar care pot fi păstrate în memorie o perioadă scurtă de 
timp şi în volum redus (circa 5 - 9 lucruri odată pentru aproximativ 30 de 
secunde). Conform acestui principiu, utilizatorii nu trebuie forţati să 
memoreze unele informaţii pe termen scurt atunci când sunt obligaţi să 
treacă de la o operaţiune la alta; aplicaţia trebuie să facă acest lucru 
pentru ei. 


Deşi atât de simplu, acest principiu este de foarte multe ori încălcat 
în practică. De multe ori utilizatorul activează un formular cu ajutorul 
căruia caută o informaţie, iar după ce o găseşte o notează pe hârtie 
pentru a o putea folosi ulterior în alt formular. Aşa se întâmplă în unele 
bănci atunci când un client solicită informaţii despre contul său. El este 
întrebat mai întâi de numărul contului, iar dacă nu-l cunoaşte (ceea ce 
este şi normal dat fiind că de regulă el este format din cel puţin 10 cifre) i 
se solicită numele. Funcţionarul băncii deschide formularul pentru 
căutarea şi afişarea informaţiilor despre clienţii băncii unde va regăsi şi 
numărul contului pe care-l va nota pe hârtie. Apoi el va închide 
formularul respectiv şi va deschide un altul pentru căutarea şi afişarea 
informaţiilor despre conturile clienţilor băncii, iar pe baza numărului de 
cont notat anterior va putea regăsi şi afişa informaţiile solicitate de client. 
Care credeţi că a fost sugestia funcţionarului înainte de plecarea 
clientului? “V-aş ruga ca data viitoare să aveţi notat numărul contului 
pentru mai multă operativitate!”. 


4.2.2.2 Principiul interfeţei orientate pe recunoaştere, nu pe 
amintire 


Problema majoră în cazul memoriei-pe-termen-lung este legată de 
regăsirea informaţiei, iar aplicaţia trebuie să sprijine utilizatorul în acest 
sens. 

Există două metode principale de regăsire a informaţiei din 
memorie: recunoaşterea şi amintirea. Recunoaşterea presupune 
regăsirea informației pe baza unei sugestii, în timp ce amintirea implică 
regăsirea informației fără existența vreunei sugestii. Este evident că este 
mult mai comod pentru utilizator dacă are posibilitatea să recunoască o 
informaţie decât să încerce să şi-o amintească. De aceea, este preferabilă 
furnizarea unei liste din care utilizatorul să recunoască şi să selecteze 
elementul dorit decât să fie obligat să-şi amintească şi să introducă 
elementul respectiv într-o căsuţă de text; este mai bine să selecteze o 
comandă din meniu decât să o introducă de la tastatură. 


4.2.2.3 Principiul prevederii de scurtături pentru selectarea 
diferitelor operaţiuni din interfaţă 


Aplicarea acestui principiu presupune definirea unor căi mai directe 
de realizare a diferitelor operaţiuni de către utilizator prin reducerea 
numărului de apăsări de taste sau de acţiuni cu mouse-ul. În acest fel nu 
se reduce doar volumul de informaţii pe care trebuie să-l memoreze 
utilizatorul pentru a putea lucra cu interfaţa respectivă dar va creşte 
productivitatea muncii utilizatorului. 

Există două modalităţi de definirea a unor scurtături în cazul 
utilizării tastaturii: 

> Utilizarea mnemonicilor, prin care unei operaţiuni i se 
asociază un caracter prin intermediul căruia să poată fi 
selectată şi iniţiată operaţiunea respectivă. Ele pot fi întâlnite 
în mai toate programele, fiind utilizate pentru selectarea unei 

opţiuni din sistemul de meniuri al aplicaţiei sau a unui 
element dintr-o listă de control. 

> Utilizarea tastelor speciale sau a combinațiilor de taste prin 
care utilizatorii pot realiza o anumită operaţiune. Spre 
exemplu, tasta ALT în mediul windows activează meniul; în 
Visual FoxPro combinaţia CTRL+W determină salvarea 
ultimilor modificări efectuate în tabela curentă şi închiderea 
ferestrei Browse. 


4.2.2.4 Principiul promovării unei sintaxe “obiect-acţiune” 


Conform acestui principiu, o interfaţă trebuie descrisă prin 
obiectele ei şi acţiunile care pot fi realizate pentru fiecare obiect în parte. 
În acest fel, utilizatorii nu vor fi obligaţi să-şi amintească ce acţiuni sunt 
valide pentru un anumit obiect şi în ce moment. La selectarea unui 
obiect, vor fi active numai acţiunile care sunt permise pentru acel obiect 
şi în acel moment, respectiv numai anumite opţiuni din sistemul de 
meniuri sau numai anumite butoane. 

Chiar dacă interfaţa nu este concepută ca fiind orientată-obiect 
trebuie respectat acest principiu, mai ales atunci când se apelează la 
modurile de lucru. Trebuie urmărit ca pentru fiecare mod de lucru în care 
se poate afla utilizatorul la un moment dat să fie active numai opţiunile de 
lucru specifice modului de lucru respectiv. De exemplu, pe timpul editării 
unei facturi într-un formular nu este normal să fie activă opţiunea de 
lucru care permite închiderea formularului. De aceea, proiectantul 
trebuie să specifice clar pentru fiecare obiect din interfaţă momentele în 
care ele sunt active sau dezactive. 


4.2.2.5 Principiul clarităţii vizuale 


Claritatea vizuală este asigurată de obiectele care compun 
interfaţa, şi se referă la: sugestivitatea lor, modul de organizare, şi 
simplitatea interfeţei. 

Sugestivitatea obiectelor presupune ca ele să fie uşor de înţeles şi 
să reprezinte o transpunere simplificată a obiectelor reale. În acest sens, 
se va urmări nominalizarea conţinutului obiectelor care conţin date 
(căsuțe de text, căsuțe de editare, liste, căsuțe combibate etc.) prin titluri 
explicite şi inteligibile sau atribuirea unor nume sugestive butoanelor şi 
grupurilor de obiecte care compun interfaţa. 

Organizarea obiectelor interfeţei vizează gruparea şi aranjarea lor. 
Optiunile, comenzile şi obiectele de date legate între ele din punct de 
vedere logic trebuie grupate şi delimitate de celelalte prin linii sau 
chenare. Aranjarea obiectelor trebuie să fie în concordanţă cu cerinţele 
funcţionale ale utilizatorilor astfel încât să le permită acestora o navigare 
uşoară de la un obiect la altul precum şi în interiorul lor. Navigarea 
trebuie să fie de la stânga la dreaptă şi de sus în jos, cu posibilităţi de 
revenire la oricare obiect. În plus, atunci când se proiectează un formular 
pentru culegerea datelor de pe documente, se va urmări pe cât posibil 
păstrarea structurii documentului respectiv(dacă se proiectează un 
formular pentru culegerea consumurilor de materiale, atunci se va ţine 

cont de forma şi structura bonului de consum). În acest fel, utilizatorul va 
învăţa mai uşor semnificaţia şi rolul câmpurilor din formular, se va obţine 
o creştere a lizibilităţii ceea ce va facilita găsirea mai rapidă a 
informaţiilor dorite. În final, interfaţa va juca un rol important în ceea ce 
priveşte creşterea încrederii utilizatorului în capacitatea sa de a-şi realiza 
sarcinile de lucru cu ajutorul aplicaţiei. 

De asemenea, trebuie evitată crearea de ecrane foarte încărcate 
care vor fi greu de urmărit şi utilizat. Dacă un ecran conţine prea multe 
informaţii la un moment dat, atunci utilizatorul va fi zăpăcit şi nu va şti 
unde să se uite pentru a găsi informaţia de care are nevoie. Cu cât o 
interfaţă este mai simplă, cu atât ea este mai uşor de învăţat şi exploatat. 
Însă nu trebuie sacrificată funcţionalitatea aplicaţiei de dragul simplităţii. 
Găsirea unui echilibru între cele două caracteristici antagonice reprezintă 
o adevărată provocare pentru proiectant şi impune participarea activă a 
utilizatorilor. 


4.2.3 Uniformitatea interfeţelor utilizator 

Uniformitatea reprezintă unul din cele mai importante aspecte luate 
în considerare la evaluarea calităţii interfeţelor utilizator. Respectarea 
acestei reguli de bază impune aplicarea aceloraşi convenţii de proiectare 
a interfeţelor atât pentru aplicaţii diferite, cât şi în cadrul aceleaşi 
aplicaţii. 

Uniformitatea  interfeţelor permite utilizatorilor transferarea 
experienţei lor anterioare şi a cunoştinţelor acumulate, ei fiind în măsură 
să înveţe mai uşor şi mai rapid aplicaţiile noi, deoarece ele corespund 
modelului mental al utilizatorului, respectiv aşteptărilor acestora. 
Interfața noii aplicaţii va fi familiară şi predictibilă, oferind utilizatorului 
sentimentul de stabilitate. Altfel, procesul de învăţare poate fi inhibat iar 
utilizatorul nu va mai avea încredere nici în noua aplicaţie, nici în ceea ce 
a învăţat anterior. 

Uniformitatea interfeţelor presupune luarea în considerare a 
următoarelor aspecte: 

> Uniformitatea în cadrul aplicaţiei. 

> Uniformitatea în cadrul sistemului, între diferitele aplicaţii 
existente. Funcţiunile similare din diferite aplicaţii trebuie să 
ofere interfeţe similare. 

> Uniformitatea cu mediul de operare. Respectarea 
standardelor de proiectare a interfeţelor specifice sistemului 
de operare utilizat, cu care utilizatorul este deja familiarizat, 
va asigura învăţarea şi exploatarea mai facilă a aplicaţiei. 

Cea mai bună soluţie în vederea asigurării uniformităţii interfeţelor 
proiectate constă în adoptarea unui standard industrial dintre cele 
existente pe piaţă. În acest fel se va asigura, eventual, şi uniformitatea cu 
aplicaţiile altor producători. 

Uniformitatea interfeţelor utilizator se aplică pe trei niveluri, ele 
putând fi considerate ca trei principii de proiectare pentru asigurarea 
uniformităţii interfeţei. Ele vor fi prezentate pe scurt în continuare. 


4.2.3.1 Principiul uniformităţii în prezentarea interfeţei 

Aplicarea acestui principiu presupune ca utilizatorul să vadă 
informaţiile şi obiectele interfeţei în acelaşi mod din punct de vedere 
logic, fizic şi vizual în cadrul întregii aplicaţii/sistem. Dacă într-un 
formular conţinutul unei căsuțe de text nu poate fi modificat dacă culoare 
de fond este gri şi poate fi modificat numai atunci când culoarea de fond 
este albă, atunci această regulă trebuie respectată în toate formularele 
aplicaţiei. Modificarea acestei reguli într-un formular poate provoca o 
stare de nelinişte utilizatorului, mai ales dacă se utilizează modurile de 
lucru. Dacă pentru introducerea unui anumit tip de date se utilizează un 
anumit tip de obiect, atunci el trebuie utilizat în fiecare formular care 
solicită introducerea acelui tip de dată. Numele comenzilor similare din 
formulare diferite trebuie să fie aceleaşi pentru a încuraja învăţarea 
exploratorie. 

De asemenea, trebuie respectată şi uniformitatea esteticii 
interfeţei. Utilizarea aceleiaşi scheme de culori şi a aceloraşi fonturi 
precum şi a aceleiaşi strategii de plasare a obiectelor va duce la 
obţinerea unei interfeţe mai plăcute care ar putea acoperi lipsa unor 
funcţionalităţi ale aplicaţiei solicitate de utilizatori. 


4.2.3.2 Principiul uniformităţii în comportamentul interfeţei 


Acelaşi obiect trebuie să aibe un comportament similar în situaţii şi 
formulare diferite. Schimbarea comportamentului obiectelor interfeţei în 
cadrul aplicaţiei sau de la o aplicaţie la alta (cum ar fi butoanele, listele 
sau opţiunile din meniu) poate determina un comportament superstiţios, 
mistic din partea utilizatorilor. Ei vor vedea că în urma realizării aceleaşi 
acţiuni obţin rezultate diferite. De exemplu, selectarea oricărei opţiuni 
dintr-un meniu vertical trebuie întotdeauna să afişeze un meniu “drop- 
down” din care utilizatorul să poată iniţia operaţiunea dorită şi nu să 
execute o acţiune în mod direct. Dacă utilizatorul este obişnuit să se 
întâmple ceva atunci când face dublu clic pe un anumit tip de obiect (de 
exemplu căsuţă de editare) atunci acelaşi lucru trebuie să se întâmple 
atunci când face dublu clic pe un alt obiect de acelaşi tip. 

Uniformitatea în comportament nu priveşte doar obiectele interfeţei 
ci şi secvenţa dialogurilor. Aceeaşi operaţiune realizată la momente 
diferite trebuie să implice aceeaşi succesiune de paşi şi cu aceleaşi 
opţiuni de lucru pentru fiecare pas în parte. Dacă totuşi acest lucru nu 
este posibil atunci utilizatorul trebuie informat. 

O atenţie deosebită trebuie acordată mesajelor de informare sau de 
eroare afişate. De câte ori este posibil, se va încerca afişarea aceluiaşi 
mesaj dacă utilizatorul se află în aceeaşi situaţie dar în locuri diferite ale 
programului. În loc să se scrie acelaşi mesaj de mai multe ori (caz în care 
se pot înregistra unele diferenţe, mai mari sau mai mici), este 
recomandabil să se creeze o bibliotecă de mesaje în care să se atribuie 
fiecărui mesaj un identificator, iar un mesaj anume să poată fi apelat ori 
de câte ori este nevoie prin intermediul identificatorului. 


4.2.3.3 Principiul uniformităţii interacțiunii cu interfaţa 
utilizator 

Dacă s-a optat pentru optimizarea interfeţei în vederea lucrului cu 
tastatura, atunci toate formularele trebuie concepute în acest sens. Nu 
trebuie forţat utilizatorul ca într-o parte a aplicaţiei să lucreze cu 
tastatura, iar în altă parte să apeleze la mouse. De asemenea, 
mnemonicile şi tastele speciale şi combinaţiile de taste trebuie să aibă 
aceleaşi funcțiuni de la un program la altul. De exemplu, acum câţiva ani, 
studenţii lucrau la laborator cu Lotus 1-2-3 şi SGBD dBase. Ei erau puţin 
bulversaţi de faptul că în Lotus 1-2-3 tasta pentru activarea facilităţii de 
Help era F3, în timp ce în dBase era F1. 


* * * 


Toate principiile prezentate anterior trebuie văzute ca un sistem de 
principii, între multe dintre ele existând relaţii de interdependenţă dar şi 
antagonice. Proiectantul îşi va defini propriul sistem, prin alegerea 
principiilor care se potrivesc cel mai bine platformelor hardware, 
sistemului de operare şi altor categorii de software utilizate, cerinţelor 
funcţionale ale sistemului şi nevoilor utilizatorilor. Respectarea acestor 
principii poate însemna eforturi suplimentare de proiectare, programare 
şi testare a aplicaţiei, însă ele vor fi contrabalansate de satisfacţiile pe 
care le vor avea utilizatorii şi, implicit, de reducerea riscului de 
neacceptare a sistemului. 


4.3 Demersul proiectării interfeţelor utilizator 


În proiectarea interfeţelor utilizator accentul este pus pe 
elementele componente ale interfeţei, adică tocmai obiectele pe care 
utilizatorii le percep şi le vor utiliza pentru realizarea sarcinilor lor de 
lucru, şi mai puţin pe funcţionalitatea programelor, respectiv detaliile 
procedurale şi organizarea bazei de date. Pentru a se evita riscul 
neacceptării sistemului de către utilizator, datorită insatisfacţiilor legate 
de interfaţa aplicaţiei, se impune implicarea activă a acestuia în procesul 
proiectării interfeţelor. Acest lucru poate fi realizat cel mai bine prin 
organizarea activităţilor într-un proces iterativ. reprezentat sub forma 
unei spirale, ca în figura 4.2. El este format din patru faze“: 

1. Colectarea şi analiza informaţiilor de la utilizatori, 
2. Proiectarea interfeţei utilizator, 

3. Implementarea interfeţei şi 

4. Validarea interfeţei. 

Modelul în spirală relevă faptul că fiecare din fazele enumerate mai 
sus vor fi reluate de mai multe ori, astfel încât fiecare iteraţie va 
introduce noi cerinţe şi specificaţii de proiectare, care vor trebui 
implementate şi testate de fiecare dată. În mod normal, acest proces 
iterativ va continua până când toate cerinţele identificate au fost 
înglobate în specificaţiile de proiectare ale interfeţei, iar utilizatorul îşi va 
da acordul pentru rezultatul proiectării. Desigur, trebuie luate în 
considerare şi termenele stabilite prin planificarea proiectului. De 
asemenea, faza de implementare presupune aplicarea tehnicii 
prototipizării, adică construirea unui prototip pe baza specificaţiilor de 

proiectare elaborate în faza anterioară şi supunerea acestuia atenţiei 
utilizatorilor. În funcţie de observaţiile acestora şi de noile cerinţe, se va 
relua întregul proces de proiectare a interfeţelor şi se va construi un nou 
prototip ce va fi testat iarăşi de către utilizatori. 


Analiz 
ms 


alidare 


Proiect 
rea 


Implementar 
ea a 


Figura 4.2 Procesul de proiectare a interfețelor utilizator 


În continuare vor fi descrise activităţile şi particularităţile specifice 
fiecărei faze din procesul iterativ de proiectare a interfeţelor utilizator. 


4.3.1 Culegerea şi analiza informaţiilor de la utilizatori 


Astăzi, este general recunoscut că proiectarea şi construirea unui 
sistem informatic trebuie să înceapă cu definirea clară a problemelor pe 
care utilizatorul doreşte să le rezolve cu ajutorul noului sistem, 
înţelegerea şi descrierea sarcinilor de lucru şi a modului în care 
utilizatorul le realizează, identificarea restricţiilor privind echipamentele 
de care dispun utilizatorii. Acest principiu de lucru este valabil şi în cazul 
proiectării interfeţelor utilizator, motiv pentru care în prima fază a 
procesului de proiectare a interfeţelor utilizator se urmăreşte 
identificarea categoriilor de utilizatori şi formularea cerinţelor acestora. 

Parcurgerea acestei faze presupune realizarea următoarelor cinci 
activităţi: determinarea profilului utilizatorilor, analiza sarcinilor de lucru 
ale utilizatorilor, culegerea cerinţelor utilizatorilor, analiza mediului 
utilizatorilor, armonizarea cerinţelor cu sarcinile de lucru. 

Determinarea profilului utilizatorilor 

Această activitate presupune identificarea capacităților şi 
cunoştinţelor utilizatorilor în domeniul problemei sau a utilizării 
sistemelor informatice, precum şi a altor aspecte care privesc pe toţi 
utilizatorii noului sistem. Pe baza acestor informații, se va defini 
profilurile de utilizatori care vor lucra cu sistemul. Proiectantul va trebui 
să înțeleagă percepția asupra sistemului pe care o au utilizatorii din 
fiecare categorie (profil) identificată şi să definească cerințele specifice 
fiecărei categorii în parte. 

În general, pot fi identificate patru categorii de utilizatori, pornind 
de la experiența lor în domeniul problemei şi cel al sistemelor 
informatice: utilizatori care nu au experiență prea bogată nici în domeniul 
lor de activitate, nici în utilizarea calculatorului; utilizatori care au o 
experiență bogată în domeniul lor de activitate, dar mai puțină experiență 
în utilizarea calculatorului; utilizatori fără experiență în domeniul lor de 
activitate, dar familiarizați cu sistemele informatice; utilizatori 

experimentați atât în domeniul lor de activitate, cât şi în utilizarea 
sistemelor informatice. 


Analiza sarcinilor de lucru ale utilizatorilor 

Analiza sarcinilor de lucru presupune identificarea şi descrierea 
sarcinilor de lucru ale utilizatorilor, precum şi a modului în care ei 
realizează aceste sarcini. După descrierea situaţiei existente, se va 
încerca reorganizarea sarcinilor de lucru astfel încât să se obţină 
beneficiile oferite de noile tehnologii angajate în realizarea sistemului. 
Această problemă se pune mai ales în situaţia trecerii de la interfeţe 
„data driven” la interfeţe GUI, sau de la un sistem manual la unul 
informatizat. 

Schimbările privind modul de realizare a sarcinilor de lucru de 
către utilizatori trebuie să fie bine justificate din punctul de vedere al 
optimizării lor, efectele lor pozitive şi/sau negative fiind aduse la 
cunoştinţa utilizatorilor. Mai mult, ei pot fi implicaţi activ în regândirea 
sarcinilor lor de lucru. Altfel, modificările radicale şi nejustificate pot crea 
frustrări în rândul utilizatorilor şi, imlicit, sporirea riscului de 
neacceptare a noului sistem de către utilizatori. 

Activităţile specifice acestei etape se pot desfăşura de o manieră 
formală, existând în acest sens mai multe tehnici de lucru, sau una 
informală. Oricum ar fi, în această etapă de lucru trebuie să se găsească 
răspunsurile la unele întrebări, precum: 

> Care sunt sarcinile realizate de utilizatori? 
> Care din sarcini sunt critice pentru activitatea desfăşurată de 
utilizator? 
> Care sunt operaţiunile necesare pentru realizarea unei sarcini 
de lucru? 
> Care sunt scopurile pentru care utlizatorul realizează aceste 
sarcini? 
> Care sunt informaţiile de care are nevoie utilizatorul pentru a- 
şi îndeplini sarcinile? 
> Care sunt ieşirile rezultate în urma execuţiei sarcinilor 
utilizatorilor? 
Cum lucrează utilizatorii pentru îndeplinirea sarcinilor de 
lucru (manual, pe calculator etc.)? 
Care este frecvenţa de realizare a fiecărei sarcini de lucru? 
Cum ar putea sistemul să-l ajute pe utilizator în realizarea 
sarcinilor sale de lucru? 

Identificarea cerinţelor de lucru 

În acest moment, se vor culege informaţiile privind doleanţele 
utilizatorilor referitor la ce trebuie să ofere şi cum trebuie să arate 
interfețele prin care ei vor interacţiona cu sistemul informatic. Cerinţele 
utilizatorilor vor putea fi culese cu ajutorul tehnicilor utilizate în faza de 
analiză a sistemului, cum ar fi interviul şi chestionarul. În cazul în care 
utilizatorii nu sunt în măsură să-şi specifice cerinţele, proiectantul va 
construi un prototip al fiecărei interfeţe pe baza rezultatelor din primii 
doi paşi, pe care-l va supune apoi atenţiei utilizatorilor. Având în faţă un 


vyv Yvy 

astfel de prototip, utilizatorii vor putea să facă observaţii şi să-şi exprime 
astfel cerinţele. 

În general, cerinţele utilizatorilor se pot referi la reducerea 
numărului de erori la culegerea datelor, automatizarea unor activităţi 
manuale, sporirea vitezei de prelucrare a tranzacţiilor etc. 

Analiza mediului de lucru al utilizatorilor 

Analiza mediului de lucru urmăreşte determinarea caracteristicilor 
de mediu care pot influenţa activitatea utilizatorilor. Vor trebuie culese 
informaţii cu privire la: caracteristicile fizice ale mediului de lucru 
(luminozitate, zgomote, spaţiu, temperatură etc.); consideraţii legate de 
factorul uman (văzul, auzul, abilităţi de lucru cu tastatura etc.) şi 
aspectele de ergonomie a muncii; nevoi speciale ale utilizatorilor cu 
diverse infirmităţi. 

În unele situaţii, caracteristicile mediului de lucru au un impact 
minor asupra proiectării interfeţelor (de exemplu atunci când aplicaţia va 
fi exploatată în birouri), însă în alte situaţii ele pot juca un rol critic în 
succesul sistemului (de exemplu, în cazul unei aplicaţii ce va rula la 
ghişeele unei bănci pentru evidenţa operaţiunilor de plăţi şi încasări cu 
clienţii). 


Armonizarea cerinţelor utilizatorilor cu sarcinile lor de lucru 

În acest ultim pas al primei faze se va verifica dacă cerinţele 
exprimate de utilizatori corespund cu caracteristicile sarcinilor de lucru 
pe care ei trebuie să le realizeze. Proiectantul va încerca să ofere 
utilizatorilor mai mult decât ceea ce au cerut ei, dar şi să explice acestora 
situaţiile în care anumite cerinţe ale lor nu pot fi rezolvate. De exemplu, 
dacă utilizatorul are nevoie numai de informaţii de tip text, atunci nu se 
justifică proiectarea unei interfeţe care să ofere facilităţi de lucru 
multimedia. 


4.3.2 Proiectarea interfeţei utilizator 


Este foarte tentant ca după efectuarea activităţilor din faza 
anterioară (şi care se desfăşoară în cadrul analizei sistemelor) să se 
treacă direct la scrierea programelor, fără a se mai realiza proiectarea 
propriu-zisă a interfeţelor. Chiar dacă această fază solicită timp şi eforturi 
semnificative, ea trebuie parcursă prin realizarea unui număr de paşi 
secvenţiali bine definiţi. Numai după parcurgerea acestor paşi se va trece 
la faza de implementare, respectiv scrierea programelor. 

Aceşti paşi sunt: 

> Definirea obiectivelor privind utilizabilitatea interfeţelor. 

> Definirea scenariilor şi a sarcinilor de lucru ale utilizatorilor. 
> Definirea obiectelor şi acţiunilor interfeţei utilizator. 

> Determinarea reprezentărilor vizuale ale obiectelor interfeţei. 


Definirea obiectivelor 

Prin definirea obiectivelor se determină aşteptările utilizatorilor 
privind utilizabilitatea interfeţelor ce vor fi proiectate. Obiectivele privind 
utilizabilitatea unui produs pot fi definite de o manieră mai generală, sub 
forma sintagmelor “uşor de învăţat”, “uşor de utilizat”, însă ele trebuie 

definite într-o manieră mai detaliată şi mai concretă care să permită 


cuantificare 


a lor, servind mai bine nu doar la proiectarea interfeţelor ci şi 


la testarea acestora. Importanţa definirii obiectivelor este legată nu doar 
de proiectarea interfeţelor, ci şi de testarea acestora. 


Booth 
> 


defineşte patru factori relativi la utilizabilitate (usability)®: 
utilitatea (usefulness) - reprezintă măsura în care produsul 
(interfaţa) permite utilizatorului să-şi atingă scopurile sale. 
Prin intermediul acestui factor se evaluează motivaţia 
utilizatorilor de a folosi produsul respectiv, el fiind foarte 
important mai ales în situaţiile înlocuirii sistemului informatic 
cu altul nou. 

eficacitatea - se referă la uşurinţa şi rapiditatea cu care 
utilizatorii îşi pot realiza sarcinile de lucru. De regulă, acest 
factor este apreciat prin intermediul productivităţii muncii 
utilizatorilor. 

uşurinţa învăţării - este evaluat prin prisma timpului de 
instruire necesar pentru ca utilizatorii să obţină un anumit 
nivel de competenţă în utilizarea sistemului. 

atitudinea - priveşte percepţia şi opiniile utilizatorilor asupra 
uşurinţei în învăţarea şi utilizarea noului produs, asupra 
eficienţei şi eficacităţii realizării sarcinilor de muncă cu 
ajutorul noului produs. În fapt, prin acest factor se ia în 
considerare ceea ce gândesc utilizatorii cu privire la 
utilizabilitatea sistemului. 


Obiectivele privind utilizabilitatea interfeţei trebuie definite pentru 
fiecare din cei patru factori amintiţi anterior. Un exemplu este prezentat 


în tabelul 4. 


1; 


Tabelul 4.1 Exemple de obiective privind utilizabilitatea interfețelor 


utilizator 
Factorii Obiectivele de utilizabilitate 
utilizabilităţii 
Utilitatea După 5 scenarii de lucru, 90% dintre utilizatori vor 
fi capabili să realizeze cu succes o operaţiune 
Eficacitatea După 5 scenarii de lucru, 75% dintre utilizatori vor 


fi capabili să realizeze cu succes o operaţiune în mai 
puţin de 2 minute 


Uşurinţa invăţării După 2 ore de instruire, toţi utilizatorii vor fi 


capabili să realizeze cele mai importante sarcini de 
lucru 


Atitudinea 


După efectuarea a 5 scenarii de lucru, 85% dintre 
utilizatori vor aprecia satisfacția obţinută prin 
nivelul 5.5, pe o scară de la 1 la 7 


5 Booth, P., An Introduction to Human-Computer Interaction, Lawrence Erlbaum 
Associates, Londra, 1989 

Definirea scenariilor şi sarcinilor de lucru ale utilizatorilor 

Un scenariu reprezintă on descriere generală a activităţilor pe care 
le realizează utilizatorul pentru a-şi îndeplini sarcinile de muncă. Un 
scenariu poate fi văzut ca o succesiune de sarcini de lucru efectuate de 
utilizator; un scenariu poate fi descompus în mai multe sarcini de lucru 
(operaţiuni). Scenariile şi sarcinile de lucru specifice fiecărui scenariu în 
parte vor fi utilizate nu doar la proiectarea interfeţelor, ci şi la testarea 
acestora. 

Este foarte important de reţinut că scenariile definite trebuie să 
ghideze proiectarea interfeţelor şi nu invers, adică definirea scenariilor 
după ce interfaţa a fost proiectată. In acest caz, vor fi definite scenariile 
de lucru care sunt permise de interfaţă şi nu scenariile de lucru pe care 
trebuie să le realizeze utilizatorii. Ulterior, faza de testare va porni de la 
premise greşite, fiind testate scenariile care oricum pot fi realizate prin 
intermediul interfeţei şi nu scenariile de lucru reale. 

Este recomandabilă definirea cât mai multor scenarii posibil. Cu cât 
au fost definite mai multe scenarii de lucru, cu atât se diminuează 
probabilitatea de a omite un obiect sau acţiune necesară în interfaţa 
utilizator. La dezvoltarea scenariilor trebuie luate în considerare şi 
categoriile de utilizatori determinate anterior; se va urmări, pe cât 
posibil, identificarea şi definirea de scenarii de lucru distincte pentru 
fiecare categorie de utilizatori în parte, în funcţie de abilităţile şi 
capacităţile lor. 

Definirea obiectelor şi acţiunilor interfeţei utilizator 

Această activitate presupune identificarea şi definirea obiectelor şi 
acţiunilor necesare pentru ca toate scenariile definite anterior să poată fi 
realizate prin intermediul interfeţei utilizator. În acest sens, se va citi cu 
atenţie descrierea tuturor scenariilor şi sarcinilor de lucru şi se va 
sublinia toate substantivele şi verbele, care vor fi trecute într-o listă. 
Fiecare substantiv este subsceptibil de a reprezenta un obiect, iar fiecare 
verb poate corespunde unei acţiuni care poate fi aplicată obiectelor. Lista 
iniţial obţinută va fi apoi revizuită pentru a se elimina obiectele şi 
acţiunile duplicate, precum şi pentru a adăuga eventualele obiecte şi 
acţiuni care nu au rezultat în mod explicit prin parcurgerea descrierii 
scenariilor. 

Determinarea reprezentărilor vizuale ale obiectelor interfeţei 

După identificarea şi definirea obiectelor interfeţei, se va trece la 
determinarea reprezentării vizuale cele mai adecvate pentru fiecare 
obiect în parte. In acest sens, se va ţine cont de tipurile de obiecte 
specifice interfeţelor grafice (combo box, edit box etc.). Apoi, se va 
determina modul în care utilizatorii vor interacţiona cu obiectele 
interfeţei, luându-se în considerare evenimentele asociate fiecărui obiect 
în parte. Dacă este necesar, vor fi prevăzute meniuri de tip „pop-up” 
asociate obiectelor, sau meniuri de tip „bar” asociate ecranelor 
(formularelor). De exemplu, IBM recomandă utilizarea unui meniu de tip 
„bar” atunci când un ecran oferă mai mult de şase opţiuni de lucru. 

4.3.3 Construirea interfeţei utilizator 


Odată ce specificaţiile de proiectare au fost formulate, se trece la 
construirea interfeţelor utilizator. In această fază este foarte importantă 
utilizarea  prototipizării. Prin construirea prototipului interfeţei şi 
supunerea acestuia observaţiilor utilizatorilor se asigură înglobarea 
cerinţelor utilizatorilor în produsul final şi diminuarea gradului de risc de 
neacceptare a sistemului. De asemenea, prototipizarea permite 
vizualizarea rapidă şi uşoară a alternativelor de proiectare. 

Prototipizarea este utilizată pe parcursul mai multor faze şi 
activităţi de dezvoltare a sistemelor informatice. Însă, aplicarea acesteia 
în proiectarea interfeţelor utilizator presupune respectarea următoarelor 
trei reguli fundamentale“: 

> Construirea prototipului cât mai devreme cu putinţă şi 
modificarea succesivă a acestuia de cât mai multe ori, până se 
obţine acordul utilizatorilor; 

> Construirea de prototipuri pentru mai multe alternative de 
proiectare şi nu doar pentru una singură; 

> Renunţarea la codul scris pentru un prototip, dacă el nu 
corespunde specificaţiilor de proiectare finale ale sistemului. 

Astăzi, există medii speciale de lucru pentru realizarea 
prototipizării, cu ajutorul cărora se pot construi uşor şi rapid prototipuri 
şi versiuni demonstrative ale sistemului informatic, chiar şi de către 
neprogramatori. Dezavantajele specifice acestor medii sunt legate de 
funcţionalitatea limitată şi utilizarea de platforme proprietare pentru 
scrierea codului, ceea ce face dificilă încorporarea sa în produsul final. Ca 
alternativă, se poate utiliza mediul de dezvoltare în care va fi 
implementată interfaţa. Astfel, proiectantul va avea la dispoziţie toate 
facilităţile disponibile şi la implementarea sistemului, în plus fiind posibilă 
reutilizarea codului scris cu ocazia construirii prototipului. Dezavantajul 
este legat de dificultatea utilizării sale de către cei care nu stăpânesc 
mediul respectiv de programare. 


4.3.4 Evaluarea şi validarea interfeţei utilizator 


După construirea prototipului interfeţei utilizator, se trece la 
evaluarea acestuia pentru a se stabili dacă el satisface cerinţele 
utilizatorilor. În fapt, activitatea de evaluare este cea care determină 
caracterul iterativ al procesului de prototipizare şi, implicit, al întregului 
proces de proiectare a interfeţelor utilizator. Ciclul evaluării interfeţei 
utilizator este descris în figura 4.3. 

După cum se observă în figura 4.3, după formularea specificaţiilor 
de proiectare se construieşte un prim prototip al interfeţei. Prototipul 
este evaluat de către utilizatori, care vor formula propriile observaţii cu 
privire la utilizabilitatea şi funcţionabilitatea interfeţei. Pe baza acestor 
observaţii, proiectantul va modifica specificaţiile de proiectare după care 
se va construi un nou prototip (de cele mai multe ori este adaptat 
prototipul creat anterior). Acest prototip va fi supus din nou operaţiunii 


€ Mandel, T., Op.cit., p.280 
20 


de evaluare, acest ciclu continuând până când utilizatorii vor valida 
interfaţa respectivă. 

Obiectivele activităţii de evaluare vizează aprecierea 
comportamentului, performanţelor şi satisfacţiilor utilizatorilor în lucrul 
cu interfaţa. Desigur că această activitate ar putea fi realizată la sfârşitul 
procesului de proiectare a sistemului. Însă, în cazul identificării unor 
probleme, s-ar putea să fie prea târziu pentru a se mai putea efectua 
modificări asupra interfeţei (unele modificări ar putea afecta programele 
şi chiar baza de date). Chiar dacă aceste modificări pot fi efectuate, 
nimeni nu va putea garanta că interfaţa astfel obţinută va corespunde 
cerinţelor utilizatorilor. De aceea, testarea şi evaluarea interfeţei trebuie 
realizate cât mai devreme în procesul de dezvoltare a sistemului 
informatic şi cât mai des cu putinţă. 


Proiectare 


Construire 
prototip nr. 


Construire 
prototip nr. 


Modificarea Evaluarea 
specificaţiil interfeţei 
Analiza 
rezultatelor 
proiectată 
complet 


Figura 4.3 Procesul evaluării interfeţei utilizator 


Interfaţă 


Obiectivele şi scenariile de lucru formulate anterior vor sta la baza 
activităţilor de evaluare şi validare a interfeţei. Pe baza lor se va face 
evaluarea performanţelor interfeţei utilizator. În această etapă se va 
verifica dacă toate obiectivele privind utilizabilitatea interfeţei au fost 
încorporate în produsul final, dacă toate scenariile de lucru pot fi 
realizate eficient şi uşor. 

